#JongStemme: Kies jy om groen te gaan op Moederaardedag?Deur Liza Buys Ter illustrasie van die sogenaamde groen beweging (Foto: FANATIC STUDIO / SCIENCE PHOTO L / FST / Science Photo Library via AFP) Ons het almal reeds die term “klimaatskrisis” gehoor, wat met angswekkende waarskuwings, soos: “As die aarde met 2°C verhit, volg ŉ groot katarsis”, gepaard gaan. Hierdie waarskuwings veroorsaak geweldige onsekerheid en selfs angs. Dit is elke politikus se gunsteling-veldtogtema en bemarkingsmeganisme en ons lees op elke tweede produk in winkels se verpakking iets soortgelyk aan “organies” of “bioafbreekbaar”. Pasop vir “groenspoeling”. Groenspoeling is ŉ breinspoelingsproses waartydens verbruikers mislei word deur slagspreuke en woorde soos “bioafbreekbaar” en “omgewingsvriendelik”. Talle groot maatskappye soos Nestlé, BP en CocaCola is alreeds uitgevang waar hulle onakkurate stellings maak wat nie deur bewyse of navorsing ondersteun word nie. Wanneer ek hierdie slagspreuke op items in winkels lees, beweeg my kop in die volgende rigting: Maak die slagspreuk sin of staan daar iets soos “10% minder plastiek” op ŉ plastiekbottel? Ek doen ook navorsing oor die produk en maatskappy om uit te vind of dit as bemarkingstaktiek gebruik word al dan nie. Dit is ons as verbruikers se verantwoordelikheid om nie alles te glo wat ons op verpakkings en plakkate sien nie! En soms ook te let op dit wat nie daar staan nie… Daar is baie wetenskaplikes wat die klimaatskrisisteorie ondersteun, maar daar is ook baie wetenskaplikes wat die feit dat ons in ŉ krisistoestand is, ontken. Dat daar verándering in klimaat is, is ŉ gegewe – maar ŉ krisis? Na wie moet ons dan luister? Moet ons groen gaan om die krisis te voorkom of nie? Hierdie onsekerheid en verdeeldheid is, na my mening, die rede waarom baie mense besluit om agteroor te sit, die nuus te kyk, en nie te reageer nie. My vraag is dus belangrik: Wat is jou motivering om groen te gaan? Dit is eintlik eenvoudig. Wanneer jy iets koop of doen wat een of ander vorm van skade veroorsaak, ongeag die grootte van die skade, ondersoek beter opsies wat jy op ŉ realistiese manier kan toepas om die skade te verminder of te verwyder. Jou motivering behoort dus te lê in die feit dat jy wil bydra tot die bewaring van die omgewing, eerder as die feit dat jy ŉ globale klimaatskrisis wil voorkom! Hier is ŉ paar maniere hoe ek groener gaan. Liza Buys (Foto: Verskaf) Ek probeer om so min as moontlik enkelgebruikplastiekitems soos ballonne, polistireenhouers, plastiekwaterbottels ensovoorts te gebruik. Ek probeer om so min as moontlik ingevoerde voedselprodukte te koop, maar eerder plaaslikvervaardig en binneseisoen. Dit raak ook al hoe makliker vir my om plaaslikvervaardigde klere te koop danksy byvoorbeeld Pick n Pay Clothing se pogings om plaaslik te vervaardig. SHEIN, die aanlyn “fast fashion”-handelaar, is absoluut uit. Onder geen omstandighede sal ek ooit by SHEIN iets bestel nie. Hoekom nie? SHEIN se produkte is spotgoedkoop en is dus definitief nie op etiese maniere vervaardig nie, wat nie verkeerd bewys kan word nie as gevolg van ondeursigtigheid. SHEIN se wêreldwye sukses illustreer dat mense nie dink voor hulle koop nie, nie navorsing doen oor vervaardigers en hul metodes nie en nie verantwoordelike verbruikers is nie. Voor jy ŉ spotgoedkoop produk koop, dink eers: dit kos min, maar teen watter koste? Moet dus nie op vanjaar se Moederaardedag toelaat dat die media en veldtogte jou oorweldig nie, wees eerder gretig om op maniere wat vir jou persoonlik prakties en realisties is, groener as verbruiker te leef! #JongStemme is ŉ projek deur Maroela Media en Solidariteit Jeug wat die jeug se stem in die openbare domein wil beklemtoon. Besoek Solidariteit Jeug se webblad by www.jeug.co.za vir hulp en raad met jou loopbaan. As jy tussen 18 en 26 jaar oud is en ŉ meningstuk wil skryf, stuur ŉ e-pos na [email protected] en ons maak graag kontak met jou.